ИлъэсыщIэ махуэшхуэхэр гуфIэгъуэкIэ гъэнщIауэ щрет
ИлъэсыщIэ махуэшхуэхэм насыпыншагъэ гуэр къэмыхъуным теухуауэ КъБР-м МафIэсым зыщыхъумэнымкIэ и къэрал IуэхущIапIэм фигу къегъэкIыж псейхэр щагъэщIэращIэкIэ Iэмал имыIэу гу зылъытапхъэ, гъэзэщIэн хуей хабзэхэр:
— школхэм, клубхэм, щэнхабзэмкIэ уардэунэхэмрэ IуэхущIапIэхэмрэ сабийхэм папщIэ псейхэр щыщыбгъэув хъунур къат етIуанэм мы- нэхъ лъагэущ, щIэкIыпIитI е пкIэлъей дэкIуеипIэхэр иIэн, бжэ псоми хуиту ущIыхьэф-ущIэкIыфу щытын хуейщ;
— псейр щыгъэува пэшым и щIыхьэпIэм, езы пэшым щIэтын хуейщ мафIэсгъэункIыфI Iэмэпсымэу 3-м щыщIэдзауэ 5-м нэс. Апхуэдэхэр щымыIэмэ, гъунэгъу пэшым Iэмал имыIэу щыIапхъэщ псы пэгуни 10 нэхърэ мынэхъ мащIэ;
— псейм лъабжьэ быдэ иIэу, абы и къудамэхэр блынхэмрэ унащхьэхэмрэ нэмысу щытыпхъэщ;
— псейр бгъэув хъунукъым зэрагъэплъ, зэрагъэхуабэ Iэмэпсымэхэм пэгъунэгъуу;
— псейм фIэбдзэну къезэгъыркъым псынщIэу къэлыд хьэпшыпхэр, и къудамэхэм теплъхьэ, и лъабжьэм къебгъэтIылъэкI хъунукъым мафIэм щызыхъумэ веществохэр зыщIэзымыфа бжьэхуц;
— пэш кIуэцIым фейерверкхэр щыдэбгъэлъэтей, бенгал мафIэхэр къыщыбгъэлыд хъунукъым.
Фигу къыдогъэкIыж мафIэсым зыщыхъумэным теухуа хабзэр гъэзэщIэнымкIэ жэуап зыхьыр ахэр щекIуэкI IуэхущIапIэхэм я унафэщIхэр зэрыарар.
Мыри зыщывмыгъэгъупщэ: цIыхур хэхуэнкIэ мэхъу нэгъуэщI гузэвэгъуэм, ар къыхокI пиротехникэр сакъыу къызэрамыгъэсэбэпым. ИлъэсыщIэ махуэхэм, сабийхэм я щIымахуэ зыгъэпсэхугъуэм ахэр къыщагъауэм фэбжь хэзыха сабийхэр щыIэщ.
Псалъэм папщIэ, 2017 гъэр къыщидгъэхьэм, петардэр къызыIэщIэуа щIалэ цIыкIум и IитIми фэбжь ягъуэтри, хирургым и дэIэпыкъуны-гъэ хуей хъуащ. ИлъэсыщIэр къи- хьэу дакъикъэ зыбжанэ дэкIауэ, зызыплъыхьыну унэм щIэкIа, илъэсих хъу сабийр хьэрэкIытIэхэм я дахагъым зигъэнщIу еплъыну хунэсакъым — абы и нэ сэмэгум хъуаскIэ къыщIэхуащ.
ИлъэсыщIэ махуэшхуэхэм хьэмэмхэм кIуэр куэдщ. Апхуэдэ IуэхущIапIэхэри мафIэскIэ шынагъуэщ, сыту жыпIэмэ, езым и кIуэцIыр пщтырщ, зызыгъэпсэхухэм ящыщ куэдыр фадэхэкI, тутын йофэ. Дызэрыт илъэсыр къыщидгъэхьам и зыгъэпсэхугъуэ махуэхэм республикэм фин зыгъэпскIыпIэхэм мафIэс 14 къыщыхъуащ. Аращи, нэсу фегупсыс.
Дыхуейт Къэбэрдей-Бэлъкъэрым щыпсэухэм гукъыдэжрэ дэрэжэгъуэкIэ гъэнщIауэ ягъэкIуэну илъэсыщIэ зыгъэпсэхугъуэ махуэхэр. ЗыгуэркIэ, мафIэс къэхъумэ, икIэщIыпIэкIэ мафIэсгъэункIыфIхэр къевджэ мы телефонхэмкIэ «01» (стационар телефонхэмкIэ) е «112» (жып телефонхэмкIэ). Пэшхэм цIыхухэр къыщIэфши, щIыпIэ шынагъуэншэм фащыпэплъэ абы.
Сэбан Арсен,
МафIэсым пэщIэтынымкIэ КъБР-м
и къэрал къулыкъум и
пресс-IуэхущIапIэ.
